NYATI SI LE AKPAA DZI | ÐE WÒNYO BE WOANYE ANUKWAREÐILA?
Nu Si Ta Wònyo Be Woanye Anukwareɖila
“Míeka ɖe edzi be dzitsinya nyui le mía si, elabena míedina be míaɖi anukware le nuwo katã me.”—Hebritɔwo 13:18.
Le Biblia me la, Helagbe me nya si gɔme woɖena ɣeaɖewoɣi be “anukwareɖiɖi” la gɔme ɖeɖe tẽe fiaa “nane si nyo si ŋu gbegblẽfe aɖeke mele o.” Agate ŋu afia nu dzeani si nya kpɔ na ŋku eye wòdzea ame ŋu.
Nya si Mawu fe gbɔgbɔ ʋã apostolo Paulo wògblɔ be, “Míedina be míaɖi anukware le nuwo katã me” la le vevie na Kristotɔwo. Nu kae nya sia dzi wɔwɔ bia?
AVU SI MÍEWƆNA LE EMEME
Ame geɖe kpɔa wofe dzedzeme le ahuhɔ̃e me ŋdi sia ŋdi hafi dona ɖe ame dome. Nu ka tae? Esi wodi be yewofe dzedzeme nanya kpɔ tae. Gake nu bubu li si le vevie wu ɖakpakpa alo ɖawɔwɔ wòanya kpɔ kple awu nyuiwo dodo. Le nyatefe me la, ame si míenye le ememe la ate ŋu ana míafe dzedzeme nanyo ame ŋu loo alo atɔ ŋku.
Mawu fe Nya la gblɔe eme kɔ fãa be nu gbegblẽ wɔwɔ dzroa mí. Ŋɔŋlɔawo gblɔ le 1 Mose 8:21 be: “Amegbetɔ fe dzimesusu nye vɔ̃ tso efe ɖevime ke.” Eya ta be míanye anukwareɖilawo la, ele be míawɔ avu kple nu vɔ̃ fe dzodzro si le mía me. Apostolo Paulo ɖɔ avu si wòwɔna be yeaɖu nu vɔ̃ dzi la nyuie esi wògblɔ be: “Mekpɔa dzidzɔ le Mawu fe se la ŋu ŋutɔ le ame si menye le ememe la gome, ke mekpɔ se bubu aɖe le menye, si le aʋa wɔm kple se si le nye susu me, eye wòléam aboyoe yina na nu vɔ̃ fe se si le nye ŋutilã me.”—Romatɔwo 7:22, 23.
Le kpɔɖeŋu me, ne míafe dzi le efom ɖe mía nu be míawɔ nu gbegblẽ eye wòle mía dzrom vevie be míawɔ nu anukwaremaɖimaɖitɔe la, ŋutete ganɔa mía ŋu kokoko be míaɖu mía ɖokui dzi. Míate ŋu atiae be míawɔ míafe dzi fe didia dzi loo alo míawɔe o. Ne míetiae be míaɖu susu gbegblẽ si va ta me na mí dzi la, míate ŋu anye anukwareɖilawo togbɔ be míanɔ anukwaremaɖilawo dome gɔ̃ hã.
NU SI ANA MÍAÐU AƲA LA DZI
Be míanye anukwareɖilawo la, ele be agbe nyui nɔnɔ ŋuti mɔfiame si ŋu kakaɖedzi le nafia mɔ mí. Gake nublanuitɔe la, ame geɖe tsia dzi ɖe wofe gotagomedzedzeme ŋu wu ale si woabu agbe nyui nɔnɔ ŋu. Le esia ta, nɔnɔme si me wole la dzie wonɔa te ɖo nyana afi si woaɖi anukware ase ɖo. Agbalẽ si nye Anukwaremaɖimaɖi Ŋuti Nyatefenya (Vavãtɔ) ɖe eme ale: “Zi geɖe la, míedaa se dzi va ɖoa afi si míawo ŋutɔwo míekpɔ be esɔ ale be amewo nakpɔtɔ abu mí anukwareɖilawoe.” Gake ɖe mɔfiame aɖe si ŋu kakaɖedzi le la li si akpe ɖe mía ŋu míanya nenye be anukwaremaɖimaɖi vi aɖe teti hã mesɔ oa? Dzidzɔnya lae nye be ɖe li.
Ame miliɔn geɖe siwo le xexea me godoo la kpɔe be mɔfiame siwo akpe ɖe mía ŋu le go sia me la le Biblia me. Agbe nyui nɔnɔ ŋuti mɔfiame si fo ɖe sia ɖe ta la le Biblia me. (Psalmo 19:7) Mɔfiame siwo ku ɖe nyawo, abe fomegbenɔnɔ, dɔwɔɖui, agbe nyui nɔnɔ kple Mawu fe lɔlɔ̃nu wɔwɔ ene ŋu le eme. Ele vi ɖem tso keke blema ke. Se kple mɔfiame siwo le eme la nyo na dukɔ sia dukɔ, to sia to kple ame fomevi ɖe sia ɖe. Ne míedzroa Biblia me nyuie, dea ŋugble le emenyawo ŋu hewɔa efe aɖaŋuɖoɖowo dzi la, ate ŋu akpe ɖe mía ŋu míamla míafe dzi ale be míanye anukwareɖilawo kple nutefewɔlawo.
Ke hã anukwaremaɖimaɖi dzi ɖuɖu bia nu geɖe wu be Biblia ŋuti sidzedze vavãtɔ nasu mía si ko. Nya lae nye be, xexe gblẽku aɖe mee míele, eye nɔnɔmeawo fonɛ ɖe mía nu be míasrɔ̃ xexea fe nuwɔna gbegblẽwo. Esia tae wòhiã be míado gbe ɖa abia Mawu fe kpekpeɖeŋu. (Filipitɔwo 4:6, 7, 13) Esia akpe ɖe mía ŋu dzi naɖo mía fo be míawɔ nu si le etefe ahaɖi anukware le nu sia nu me.
ANUKWAREÐIÐI ƑE VIÐEWO
Wova nya Hitoshi, si ŋu míefo nu tsoe le nyati gbãtɔa me la be enye dɔwɔla ɖianukware. Fifia ele dɔ wɔm na dɔtɔ aɖe si dea asixɔxɔ efe anukwareɖiɖia ŋu. Hitoshi gblɔ be: “Edzɔ dzi nam be meva kpɔ dɔwɔɖui aɖe si ana dzitsinya nyui nakpɔtɔ anɔ asinye.”
Aleae wòle le ame geɖewo hã gome. Ame siwo hã wɔ ɖe Biblia fe mɔfiame si nye, ‘ɖi anukware le nuwo katã me’ dzi wòɖe vi na wo la fe kpɔɖeŋu aɖewoe nye esiwo gbɔna.
Dzitsinya Nyui
“Esi mexɔ fe 13 la, medzudzɔ sukudede heyi ɖanɔ dɔ wɔm kple fiafiwo. Esia ta, ga si mekpɔna katã kloe tsoa nu fitifiti wɔwɔ me. Ƒe aɖewo megbe la, meɖe srɔ̃ eye Yehowa Ðasefowo va nɔ Biblia srɔ̃m kple nye kple srɔ̃nye. Míesrɔ̃e be Yehowa * Mawu lé fu anukwaremaɖimaɖi nuwɔnawo, eya ta míetso nya me be míatrɔ míafe agbenɔnɔ. Le fe 1990 me la, míetsɔ míafe agbe ɖe adzɔgbe na Yehowa hexɔ nyɔnyrɔ zu Yehowa Ðasefowo.—Lododowo 6:16-19.
“Tsã la, finuwo sɔŋ koe yɔ nye afe me, gake fifia, nu mawo dometɔ aɖeke megale nye afe me o; eye esia wɔe be dzitsinya nyui su asinye. Ne meɖo ŋku fe gbogbo siwo me mewɔ nu anukwaremaɖimaɖitɔe dzi la, ɖeko medaa akpe na Yehowa ɖe efe nublanuikpɔkpɔ gã la ta. Ne zã do meyi anyi mlɔ ge eye meɖo ŋku edzi be Yehowa kpɔ ŋudzedze ɖe ŋunye azɔ la, dzidzeme gã aɖee wònyena nam.”—Cheryl, si le Ireland.
“Esi nye dɔmemegã va nya be megbe zãnuxɔxɔ le ame si ate ŋu ava zu míafe asisi si la, egblɔ nam be: ‘Wò Mawu na nènye ame si dzi woate ŋu aka ɖo! Yayra gã aɖee wònye na mí be èle dɔ wɔm kpli mí le afi sia.’ Esi meɖia anukware le nu sia nu me ta la, dzitsinya nyui su asinye le Yehowa Mawu ŋkume. Esia wɔe be metea ŋu kpena ɖe nye fomea kple ame bubuwo ŋu be woawɔe nenema ke.”—Sonny, si le Hong Kong.
Susu Me Ƒe Akɔdzeanyi
“Dukɔwo dome gadzraɖofe aɖe fe dɔdzikpɔlawo fe amegãa fe kpeɖeŋutɔe menye. Le dɔ sia me la, gakpɔkpɔ le vevie na ame geɖe wu anukwareɖiɖi. Eya ta amewo fe susu koe nye, ‘Ne anukwaremaɖimaɖi vi aɖe ana woakpɔ ga geɖe eye wòana ganyawo naka ɖe eme la, nu kae wògblẽ?’ Ke hã esi meɖia anukware ta la, nye susu dze akɔ anyi. Eya ta meɖoe be nu ka kee ɖadzɔ o, mayi edzi aɖi anukware. Nye dɔmemegãwo nyae be nyemada alakpa na yewo o alo ada alakpa ɖe yewo nu o.”—Tom, si le United States.
Bubunɔameŋu
“Esi nanewo bu le míafe dɔme la, nye dɔdzikpɔla bia tso asinye be mada alakpa, gake megbe. Esi wova nya ame siwo fi nuawo mlɔeba la, míafe amegã da akpe nam ɖe nye anukwareɖiɖia ta. Anukwareɖiɖi le xexe maɖianukware me bia dzinɔamefo. Gake mlɔeba, ewɔnɛ be amewo va kana ɖe mía dzi hedea bubu mía ŋu.”—Kaori, si le Japan.
Nu siwo dona tso anukwareɖiɖi me, siwo nye dzitsinya nyui, susu me fe akɔdzeanyi kple bubunɔameŋu siaa ɖee fia be anukwareɖiɖi ɖea vi vavã. Ðe mèlɔ̃ ɖe edzi oa?
^ mm. 18 Biblia na míenya be Mawu fe ŋkɔe nye Yehowa.
Srɔ̃ Nu Geɖe Wu
NYƆ!
Ðe Biblia Sɔ Na Mí Egbea?
—Nyatefetoto
Ne ɖe Raquel xɔa zãnu la, anye ne ganyawo de edzi wu, gake ese le eɖokui me be nane si xɔ asi wu la su ye si.
NYA NYUI SI TSO MAWU GBƆ!
Aleke Biblia Me Gɔmeɖosewo Ðea Vi Na Míi?
Yesu ɖe nu si ta míehiã gɔmeɖosewo la me eye wòyɔ gɔmeɖose eve siwo le vevie wu la hã.
ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn fon_Latn ewe_Latn ewe_Latn ewe_Latn ewe_Latn ewe_Latn ewe_Latn